CELEX: 32021R1348
Language: da
Date: 2021-05-06 00:00:00
Title: Kommissionens delegerede forordning (EU) 2021/1348 af 6. maj 2021 om supplerende regler til Europa-Parlamentets og Rådets forordning (EU) 2016/1011 for så vidt angår reguleringsmæssige tekniske standarder, der præciserer kriterierne for, hvornår kompetente myndigheder kan kræve ændringer i overensstemmelseserklæringer for ikkevæsentlige benchmarks (EØS-relevant tekst)

13.8.2021   
               
               
                  DA
               
               
                  Den Europæiske Unions Tidende
               
               
                  L 291/1
               
            
         KOMMISSIONENS DELEGEREDE FORORDNING (EU) 2021/1348
         af 6. maj 2021
         om supplerende regler til Europa-Parlamentets og Rådets forordning (EU) 2016/1011 for så vidt angår reguleringsmæssige tekniske standarder, der præciserer kriterierne for, hvornår kompetente myndigheder kan kræve ændringer i overensstemmelseserklæringer for ikkevæsentlige benchmarks
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1011 af 8. juni 2016 om indeks, der bruges som benchmarks i finansielle instrumenter og finansielle kontrakter eller med henblik på at måle investeringsfondes økonomiske resultater, og om ændring af direktiv 2008/48/EF og 2014/17/EU samt forordning (EU) nr. 596/2014 (1), særlig artikel 26, stk. 6, og
         ud fra følgende betragtninger:
         
                     (1)
                  
                  
                     Kriterierne for, hvornår kompetente myndigheder kan kræve ændringer i den overensstemmelseserklæring, der er omhandlet i artikel 26, stk. 3, i forordning (EU) 2016/1011, bør tage hensyn til arten af de bestemmelser i nævnte forordning, som administratorer af ikkevæsentlige benchmarks i overensstemmelse med artikel 26, stk. 1, i nævnte forordning kan vælge ikke at anvende. Da nogle af kravene i disse bestemmelser vedrører administratorens organisatoriske struktur, mens andre vedrører det pågældende benchmark eller den pågældende benchmarkfamilie, gælder den samme sondring for kriterierne for, hvornår de kompetente myndigheder kan kræve ændringer i overensstemmelseserklæringen.
                  
               
                     (2)
                  
                  
                     I forbindelse med krav vedrørende administratorens organisatoriske struktur bør de kompetente myndigheder kunne kræve ændringer i overensstemmelseserklæringen for et ikkevæsentligt benchmark, hvis de mener, at det ikke klart fremgår af overensstemmelseserklæringen, hvorfor den pågældende administrator bør have mulighed for ikke at opfylde kravene i artikel 4, 5 og 6 i forordning (EU) 2016/1011. Dette bør navnlig være tilfældet, hvis der er manglende klarhed om den pågældende administrators organisatoriske struktur, om identifikationen af potentielle interessekonflikter, der kan opstå mellem de personer, der er involveret i leveringen af benchmarket, og de øvrige ansatte i eller dele af administratorens organisation, processen med overvågning af leveringen af det ikkevæsentlige benchmark eller kontrolrammen for levering eller offentliggørelse af det ikkevæsentlige benchmark eller for at gøre det tilgængeligt.
                  
               
                     (3)
                  
                  
                     I forbindelse med krav vedrørende benchmarket eller benchmarkfamilien bør de kompetente myndigheder kunne kræve ændringer i overensstemmelseserklæringen for et ikkevæsentligt benchmark, hvis de mener, at det ikke klart fremgår af overensstemmelseserklæringen, hvorfor den pågældende administrator bør have mulighed for ikke at opfylde kravene i artikel 11 og artikel 13-16 i forordning (EU) 2016/1011. Dette bør navnlig være tilfældet, hvis der er manglende klarhed med hensyn til graden af kontrol med leveringen af inputdata, gennemsigtigheden af procedurerne for høring vedrørende eventuelle væsentlige ændringer af det ikkevæsentlige benchmarks metodologi, processen med indberetning af tilfælde af manipulation eller forsøg på manipulation af det ikkevæsentlige benchmark, adfærdskodeksen, hvis det ikkevæsentlige benchmark er baseret på inputdata fra stillere, administratorens evne til at gennemgå og rapportere om sin overholdelse af det ikkevæsentlige benchmarks metodologi og af forordning (EU) 2016/1011, og, hvis inputdata leveres af en tilsynsbelagt stiller, om dette sker med passende kontrol for at sikre inputdataenes nøjagtighed, integritet og pålidelighed.
                  
               
                     (4)
                  
                  
                     Nærværende forordning er baseret på det udkast til reguleringsmæssige tekniske standarder, som Den Europæiske Værdipapir- og Markedstilsynsmyndighed (ESMA) har forelagt for Kommissionen.
                  
               
                     (5)
                  
                  
                     ESMA har afholdt åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele samt anmodet interessentgruppen for værdipapirer og markeder, der er nedsat i henhold artikel 37 i Europa-Parlamentets og Rådets forordning (EU) nr. 1095/2010 (2), om rådgivning.
                  
               
                     (6)
                  
                  
                     For at sikre overensstemmelse med anvendelsesdatoen for artikel 5 i Europa-Parlamentets og Rådets forordning (EU) 2019/2175 (3), hvorved artikel 26, stk. 6, blev indført i forordning (EU) 2016/1011, bør nærværende forordning anvendes fra den 1. januar 2022 —
                  
               VEDTAGET DENNE FORORDNING:
         
            Artikel 1
            Kriterier på administratorniveau
            De kompetente myndigheder kan kræve ændringer i den overensstemmelseserklæring, der er omhandlet i artikel 26, stk. 3, i forordning (EU) 2016/1011, hvis de mener, at det ikke klart fremgår af en sådan erklæring, hvorfor den pågældende administrator bør have mulighed for ikke at opfylde et eller flere af de krav, der er omhandlet i artikel 26, stk. 1, i forordning (EU) 2016/1011, og nærmere bestemt, hvis der er manglende klarhed om:
            
                        a)
                     
                     
                        den pågældende administrators organisatoriske struktur og de interessekonflikter, der kan opstå som følge af dennes struktur
                     
                  
                        b)
                     
                     
                        identifikation og håndtering af interessekonflikter i forbindelse med de ansatte hos den pågældende administrator, de personer, hvis tjenester er stillet til administratorens rådighed eller underlagt dennes kontrol, og de personer, der er direkte involveret i leveringen af det ikkevæsentlige benchmark
                     
                  
                        c)
                     
                     
                        processen med overvågning af leveringen af det ikkevæsentlige benchmark under hensyntagen til det pågældende benchmarks sårbarhed og omfanget af administratorens organisation
                     
                  
                        d)
                     
                     
                        kontrolrammen for levering eller offentliggørelse af det ikkevæsentlige benchmark eller for at stille det til rådighed, herunder administratorens eksponering for operationelle risici, risici i forbindelse med forretningskontinuitet eller risici for afbrydelse af benchmarkleveringsprocessen.
                     
                  
         
            Artikel 2
            Kriterier for benchmarkniveau eller benchmarkfamilieniveau
            De kompetente myndigheder kan kræve ændringer i den overensstemmelseserklæring, der er omhandlet i artikel 26, stk. 3, i forordning (EU) 2016/1011, hvis de mener, at det ikke klart fremgår af en sådan erklæring, hvorfor den pågældende administrator bør have mulighed for ikke at opfylde et eller flere af de krav, der er omhandlet i artikel 26, stk. 1, i forordning (EU) 2016/1011, og nærmere bestemt, hvis der mangler klarhed om:
            
                        a)
                     
                     
                        graden af kontrol med leveringen af inputdata, og hvorvidt dette kontrolniveau under hensyntagen til arten af inputdataene er tilstrækkeligt til at sikre inputdataenes nøjagtighed, integritet og pålidelighed
                     
                  
                        b)
                     
                     
                        gennemsigtigheden af procedurerne for høring vedrørende eventuelle væsentlige ændringer af det ikkevæsentlige benchmarks metodologi under hensyntagen til denne metodologis kompleksitet og arten af de anvendte inputdata
                     
                  
                        c)
                     
                     
                        proceduren for indberetning af tilfælde af manipulation eller forsøg på manipulation af det ikkevæsentlige benchmark, navnlig i forbindelse med overvågning af inputdata og stillere
                     
                  
                        d)
                     
                     
                        hvis det ikkevæsentlige benchmark er baseret på inputdata fra stillere, adfærdskodeksen, og om hvorvidt den, under hensyntagen til arten af inputdataene, omfatter beskyttelsesforanstaltninger vedrørende de anvendte inputdatas integritet
                     
                  
                        e)
                     
                     
                        administratorens evne til at gennemgå og rapportere om sin overholdelse af det ikkevæsentlige benchmarks metodologi og af forordning (EU) 2016/1011
                     
                  
                        f)
                     
                     
                        hvis inputdata leveres af en tilsynsbelagt stiller, om dette sker med passende kontrolforanstaltninger for at sikre inputdataenes nøjagtighed, integritet og pålidelighed.
                     
                  
         
            Artikel 3
            Ikrafttræden og anvendelse
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 1. januar 2022.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 6. maj 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 171 af 29.6.2016, s. 1.
         
            (2)  Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).
         
            (3)  Europa-Parlamentets og Rådets forordning (EU) 2019/2175 af 18. december 2019 om ændring af forordning (EU) nr. 1093/2010 om oprettelse af en europæisk tilsynsmyndighed (Den Europæiske Banktilsynsmyndighed), forordning (EU) nr. 1094/2010 om oprettelse af en europæisk tilsynsmyndighed (Den Europæiske Tilsynsmyndighed for Forsikrings- og Arbejdsmarkedspensionsordninger), forordning (EU) nr. 1095/2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), forordning (EU) nr. 600/2014 om markeder for finansielle instrumenter, forordning (EU) 2016/1011 om indeks, der bruges som benchmarks i finansielle instrumenter og finansielle kontrakter eller med henblik på at måle investeringsfondes økonomiske resultater, og forordning (EU) 2015/847 om oplysninger, der skal medsendes ved pengeoverførsler (EUT L 334 af 27.12.2019, s. 1).